
Kiskereskedelem és városrehabilitáció

Budapesten, elsősorban annak belső kerületeiben, jól látható, a politikai és a társadalmi közbeszédet egyaránt jelentősen foglalkoztató kérdés a város fizikai állapota. Ez legtöbbször az épületállomány karbantartási hiányosságaira vonatkozik, bővebb értelmezésben ehhez kapcsolható azonban minden olyan további társadalmi és városépítészeti probléma is, amelyet a „rehabilitáció” gyűjtőnéven emlegetett beavatkozásokkal szokás megoldani próbálni.
Az egyes beavatkozási módozatok más és más eredményeket ígérnek, illetve – az előbbiekkel nem feltétlenül megegyező módon – idéznek elő, amelyek nagyban befolyásolják az ott és a környéken lakók, az ott dolgozók, egyéb okokból oda járók tömegeit, de a város egyéb részeit is, a terület percepciójában előidézett változások révén. A különféle hatásterületek közül a dolgozat egyet, a kiskereskedelmi szféra szerkezetét, sűrűségét és minőségét érintő oldalt kívánja bemutatni, a 2009. évvégi állapotok pillanatképéből indulva ki. A cél annak megfigyelése, milyen jellegzetességek figyelhetőek meg a lezárult, a zajló és az elkezdés küszöbén álló projektek kiskereskedelmében, illetve hogy a különbségek mennyiben magyarázhatóak az egyes területek eltérő városökológiai pozícióival, illetve mennyiben fakadnak a beavatkozásokból magukból.
A vizsgálat első számú tanulsága, hogy a vállalkozások helyválasztása elsősorban egy igen általános, a hagyományos, központi elhelyezkedést és nagy áthaladó forgalmat szem előtt tartó szempontrendszer mentén történik. Az ettől eltérő, rehabilitációs hatást feltételező kivételek közül három emelhető ki: a Belső-Józsefvárosnak a közterületek megújításával a várhatónál jelentőseb több éttermet bevonzani. A cukrászdák és a kávézók ugyan a hagyományos szempontrendszer alapján hajlamosak letelepedni, ám a tömegközlekedési útvonalak által nem érintett – nem szem előtt lévő – helyiségek egytől egyig megújított közterületeken állnak. A galériák és luxus-lakberendezési áruházak sűrűségét általában az adott terület státusza befolyásolja, ám elrendezésükön belül mégis találni egy csomópontot: a két kerület által közösen felújított Király utcát.
Összefoglalva: a városrehabilitáció lehet eszköz a kereskedelmi háló formálására, elsősorban közterület-megújításokon keresztül. Az összefüggés ugyanakkor nem feltétlenül közvetlen: a dzsentrifikációra, kedvezőbb szociális összetételű lakosság vonzására törekedő beruházás is képes, az igények indirekt alakítása révén, változtatni a kereskedelem belső szerkezetén.



